**Hag. 2:10-19**

**“Net perfek is goed genoeg.”**

*Andries Burger, GK Pinetown, 10 April 2020 (Goeie Vrydag) (week 3 van Covid-19 grendeltyd.)*

*Sing: Sb. 5-1:1, 4, 6; Lied 396:1, 2, 3, 4*

Goeie more almal,

Kinders – Goeie Vrydag – wat is goed daaraan? (Die liefde van Jesus is wonderbaar?)

My geliefde broers en susters,

As daar nou een goeie ding waar is van hierdie grendeltyd is dit dat ons almal agterkom dat erediens nie maar iets is wat daar êrens in ŉ gebou gebeur een keer ŉ week nie, maar dat dit enige plek gebeur en enige tyd – of liewer dat dit oral gebeur en heeltyd.

Tog is saamkom ŉ hoogtepunt en soveel beter – dit is tog wat God wil hê ons moet doen – gaan lees maar in Heb. 10, en gaan kyk maar na die gewoontes van Jesus Christus wat jy as dissipel volg.

Daar in ons saamwees, wat ons nou so mis, help ons mekaar om op die Here te fokus, ons help mekaar om die wêreld en ons lewens so vir ŉ wyle stil te maak sodat ons saam op God kan fokus – ons herinner mekaar aan God se genade en sy trou. In ons saamwees gebruik die Heilige Gees ons om mekaar op te beur in ons vertroue en ons vreugde in die Here.

(Verlang jy ook so daarna soos ek? Soos ek na my kinders verlang so verlang ek na elkeen van julle – ek hoop jy verlang netso na my en na almal in die gemeente.)

Maar helaas ons kan nog nie bymekaar kom nie, daarom, dink in jou gedagte aan ander wat nou in gees saam met jou is terwyl jy daar op jou eie in eerbiedige erediens voor die Here kom.

Sien hulle gesigte, hoor hulle stemme, sien party sy voorspoed en ander se hartseer of swaarkry. Sien almal se hunkering na geliefdes en hulle verlange om jou weer te sien en met jou te gesels.

Skuif die wêreld en die virus en jou kommer eenkant toe en kom ons fokus deur die werk van die Heilige Gees in ons saam op ons Allerhoogste, Almagtige God en Vader en op Jesus Christus ons Verlosser en Saligmaker deur wie God sy liefde en genade vir ons sigbaar geword het.

**GEBED** (Fokus)

**Jes. 53:1-7**

1Wie sal ons glo as ons hiervan vertel? Wie sal die mag van die Here hierin kan raaksien?

2Die dienaar *(Jesus Christus)* was soos 'n loot wat voor die Here uitspruit, soos 'n plant wat wortel skiet in droë grond.

Hy het nie skoonheid of prag gehad dat ons na hom sou kyk nie, nie die voorkoms dat ons van hom sou hou nie.

3Hy was verag en deur die mense verstoot, 'n man van lyding wat pyn geken het, iemand vir wie die mense die gesig wegdraai. Hy was verag, ons het hom nie gereken nie.

4Tog het hy óns lyding op hom geneem, óns siektes het hy gedra. Maar ons het hom beskou as een wat gestraf word, wat deur God geslaan en gepynig word.

5Oor óns oortredings is hy deurboor, oor óns sondes is hy verbrysel; die straf wat vir ons vrede moes bring, was op hom, deur sý wonde het daar vir ons genesing gekom.

6Ons het almal gedwaal soos skape, ons het elkeen sy eie pad geloop, maar die Here het ons almal se sonde op hom laat afkom.

7Hy is mishandel, maar hy het geduldig gebly, hy het nie gekla nie.

Soos 'n lam wat na die slagplek toe gelei word en soos 'n skaap wat stil is as hy geskeer word, het hy nie gekla nie.

**Sb. 5-1 v. 1, 4, 6**

1.

Oor die kruis neersinkend, bid Hy:

"Vader, ag vergeef hul dit,

want hul weer nie wat hul doen nie."

As Hy so sy bede bid,

dan weerklink daar, slag na slag,

hamerhoue van die wag.

4.

Middagklare son word duister:

deur die duister noodgeskrei:

"O my God, my God en Helper,

waarom tog verlaat U My?"

Jesus sink, na sware stryd

in die dubb'le donkerheid.

6.

Toe die offerwerk verby was,

na Gods hoë ordening,

het die Heer, sy daad deurgrondend,

uitgeroep: "Dit is volbring!"

En, die hoof omlaag gebuig,

het Hy sterwend dit betuig.

**GEBED**

Vanoggend kom ons by die derde boodskap wat God deur sy profeet Haggai gestuur het.

Onthou jy nog die konteks van Haggai se boodskappe?

Nadat God ŉ deel van sy volk laat terugkom het na die ballingskap het hulle die altaar in Jerusalem herstel om God weer met offers te kan dien, hulle het ook begin om die tempel te herstel.

Hulle fokus het egter weg geskuif van die tempel af, weg van God se teenwoordigheid af, na hulleself.

Hulle het nog geoffer, maar God en sy teenwoordigheid was nie meer hulle hooffokus nie, hulle godsdiens, hulle verhouding met God het ŉ bysaak geword.

Toe stuur God vir Haggai met vier boodskappe. Ons het reeds oor die eerste twee besin waarin God hulle teruggeroep het en aangevuur het om weer op Hom te fokus.

Daardie boodskappe is netso vir ons bedoel – gaan kyk gerus na die vorige opnames wat steeds op facebook en YoutTube is.

Nadat hulle vir ŉ maand weer aan die bou was, het God stuur vir Haggai gestuur met ŉ derde boodskap. **<< Lees Haggai 2:10-19>>**

Haggai is nie besig om ŉ diep teologiese debat uit Levitikus se reinigingswette te begin met die priesters nie. Hy gebruik die beginsels van reiniging as ŉ gelykenis.

Sal ŉ stuk vleis wat vir God opsy gesit is, ander goed waaraan dit raak ook vir God opsy sit? Nee, die vleis kan dit nie op andergoed afvee nie.

En andersom – As ŉ man aan ŉ lyk raak dan is hy onrein, sal sy onreinheid afgee aan iets waaraan hy raak? Ja dit sal.

Kom ek verduidelik dit so – mense wat my goed ken sal jou kan sê dat ek ŉ ou probleempie het wanneer ek eet. (Party van julle het dalk dieselfde probleem.)

Sien, ek mors gereeld ŉ kol op my hemp. My ma het gehoop dit sal regkom as ek ouer word, maar later moed opgegee en gehoop my vrou sal my regkry. Na genoeg jare saam weet sy egter dat al wat sal werk is ŉ borslap – hoe groter hoe beter.

Nou die vraag – hoeveel kolle is nodig vir die hemp om nie meer skoon te wees nie? Jy is reg – net een – en dit hoef nie eens ŉ groot kol te wees nie.

Andersom gevra – as my hemp behoorlik vuil is, sal ŉ skoon kol die hemp self laat skoon wees? Nee, selfs baie skoon kolle op ŉ vuil hemp maak nie die hemp skoon nie – dit bly ŉ vuil hemp ... al het dit ŉ skoon kol.

ŉ Voorbeeld wat ons verlede jaar nie so goed sou verstaan het nie is hierdie vraag – sal jou gesondheid kan “afgee” op iemand wat siek is? Nee.

En andersom? Sal iemand se Covid-19 siekte kan afgee op iemand wat gesond is?

 Ja, dis presies waarom ons ingegrendel is.

Nou wat het die gelykenis te doen met daai klomp wat nie die tempel gebou het nie, maar net op hulle eie huise gefokus het?

Sal die offers wat hulle steeds gebring het, die Here tevrede maak terwyl hulle nie op sy teenwoordigheid gefokus het nie, maar op hulle self? Sal hulle “heilige” offers hulle onheilige lewe kan heilig maak? – Nee.

En andersom? Sal hulle onheilige lewe wat op hulle self fokus en nie op God nie, sal hulle onheiligheid afgee en hulle offers onheilig en onaanvaarbaar maak vir God? Ja!

 Dit was presies wat gebeur het totdat die Here hulle tot bekering aangevuur het.

Maar waarom kry hulle hierdie boodskap nadat hulle reeds geluister het en weer aan die tempel begin bou het?

Die gevaar is baie groot dat hulle harte en begeertes steeds op hulle self fokus al het hulle weer begin bou met hulle hande. Hulle bouwerk aan die tempel kan net nog ŉ uiterlike godsdienstige ritueel wees om God se guns te probeer wen.

Het jy nie ook al daarmee te doen gekry nie?

Kyk maar waaroor gaan meeste van die populêre boeke by Christelike uitgewers. Hoe jy God se seëninge sal en moet ontvang as jy net meer glo, en meer in geloof lewe.

Dit gaan nie vir hulle oor God nie, al klink dit dalk so. Dit gaan oor wat hulle kan ontvang en hoe hulle God kan paai om hulle eie begeertes te bevredig.

Haggai se boodskap is duidelik – jy kan God nie omkoop of manipuleer met ŉ fopspeen nie. Dit lyk of hulle Hom vroom en toegewyd dien, maar eintlik gaan dit oor hulle self en wat hulle wil hê – God is ŉ manier om hulleself te dien.

So ŉ selfgesentreerde onheilige fokus sal afgee en al jou geloofsdade vrot en walglik maak vir God.

God sien jou dade, maar Hy kyk daarby verby en beoordeel jou hart.

Waarom het Hy in Genesis 4, vir Abel en sy offer aangeneem maar nie vir Kain en sy offer nie? Dit was nie oor die manier of die inhoud van die offers nie, die verskil was in die hart. Ons lees dit in Heb. 11:4 dat dit Abel se opregte geloof was wat sy offer beter en aanneemlik vir God gemaak het.

Daar is dus twee vrae uit Haggai se boodskappe:

Eerste – hoe lyk jou lewe?

Is dit duidelik uit jou prioriteite dat jy op God se teenwoordigheid fokus, dat Hy en sy wil vir jou die belangrikste is?

Is dit duidelik uit die manier waarop jy jou tyd spandeer – wat doen jy byvoorbeeld die graagste op ŉ Sondag oggend?

Is jou fokus op God duidelik uit die onderwerpe waaroor jy met jou kinders gesels, en met jou vriende?

Hoe hoog op jou inkoop lysie staan jou kerk bydrae om God se koninkryk uit te bou of om die behoeftiges in die gemeente en die gemeenskap te help?

As dit nie duidelik is uit jou woorde en jou dade dat jy met ywer en passie op God fokus nie, dan is jy soos daai klompie in Jerusalem wat nie meer God gefokus het nie maar op hulle self.

Dan roep die Here jou op om jou te bekeer en jou lewe te verander sodat jy weer op Hom sal fokus.

En die tweede vraag uit Haggai se boodskappe?

Is daar enigiets in jou lewe wat nie op God gefokus is nie, en wat afsmeer en al die res in jou lewe onheilig maak?

Soos een kol my hemp vuil maak.

Watter onrein, onheilige vuil kol, of dalk meer as een kol, is daar in jou lewe, in jou hart, in jou gesindheid, in jou gewoontes wat afvee op al die res sodat jy en al die goeie wat jy doen vuil en besmetlik onheilig word in God se oë?

Hierdie vraag uit Haggai se derde boodskap pluk die matjie totaal onder my voete uit, en sekerlik onder joune ook.

Wie kan ooit sonder ŉ sonde kol voor God wees wat elke oomblik van jou lewe ken, wat al die detail weet van selfs elke gedagte tot in jou diepste wese?

Niks behalwe absolute volmaakte sondeloosheid kan naby God standhou nie!

 “Wees Heilig want Ek is heilig”, sê Hy op ŉ paar plekke in sy Woord (1 Pet. 1:16).

Jesus sê in Mat. 5 dat ons nooit in die koninkryk van die hemel sal kan ingaan as ons nie absoluut getrou is aan die wet nie.

As jy maar net een keer in jou lewe aan net een klein dingetjie ongehoorsaam was, dan is jy ongehoorsaam aan die hele wet (Jak. 2:10)

Besef jy die gemors waarin ek en jy en alle mense is!

Roep jy soos ek saam met Paulus uit, “Ek ellendige mens, wie sal my van hierdie doodsbestaan kan red?

Daar is net een! “Dank aan God, Hy doen dit deur Jesus Christus.”

Toe Hy tussen sondige mense geleef het, het hulle sonde nie op Hom afgesmeer nie.

Toe Hy aan melaatses gevat het het niks daarvan op Hom oorgegaan nie.

Hy was sonder enige kolletjie van sonde en deur sy hele lewe het hy absoluut en totaal heilig en onberispelik gebly.

“Soos God self?” kan jy vra.

 Ja soos God self want Hy was en Hy is God, terwyl Hy ook mens geword het.

En al het ons onreinheid Hom nie onrein gemaak nie, al het ons sonde Hom nie sondig gemaak nie, het Hy ons sonde op Hom geneem

en God het al sy woede en sy straf op ons sonde op sy Seun uitgegooi soos ŉ bak ewig brandende kole. Die hel om deur God verlaat en verwerp te word het Christus in ons plek gely op daardie eerste Goeie Vrydag.

Deur sy bloed was Hy elke kolletjie sondevuilheid van ons af, trek Hy ons skoon aan met sy heiligheid, met sy geregtigheid.

Hy het Homself gegee en sy lewe afgelê om ons wat in Hom glo, sy liggaam, sy gemeente, aan God toe te wy.

 Hy neem ons saam met Hom – sonder vlek of rimpel, heilig en onberispelik.

Natuurlik is daar nog vuil sondekolle in my en jou lewe maar deur Christus se offer aan die kruis en deur sy oorwinning word ons helderskoon gewas en volkome heilig voor God.

My liewe broer en suster in Christus,

soos alle mense sal ook ek en jy nooit in God se teenwoordigheid kon wees nie,

selfs al lewe ons hoe voorbeeldig sal daar altyd ŉ sondige onreinheid in en aan ons wees wat al ons vroomheid ongedaan en veragtelik voor God sou maak.

Dit is net deur geloof in Christus alleen wat Hy ons heilig en regverdig maak, waar sy volkome gehoorsaamheid op ons afgee, op ons rekening voor God geskryf word.

Sodat Hy ons dan sonder vlek of rimpeling, heilig en onberispelik voor God bring en ons weer saam God in sy teenwoordigheid in die paradys, die nuwe aarde en nuwe hemel sal leef.

En die beloning waarvan Haggai ook gepraat het?

Ja dit is wat God belowe en dit kan nou wees of later, dit kan materieel wees of net geestelik. Wat Hy gee en wanneer is in sy hande want dit gaan nie oor jou en my nie maar oor Hom.

Een ding is seker – die wat waarlik in Christus is getuig altyd van God se genade en sy seën, of hulle in ŉ paleise woon en of ŉ pandok maak geen verskil nie.

Gaan en lewe ŉ lewe wat duidelik wys dat God se teenwoordigheid jou fokus is.

Verander jou lewe, rig dit al meer op God.

Maar moenie dit doen omdat jy dink dit sal sy guns wen sodat jy kan kry wat jy wil hê nie, nee doen dit met oorgawe omdat Hy God is en jy sy kind.

Mag vandag vir jou ŉ Goeie Vrydag wees

omdat dit vir jou Verlossing en Vrede met God bring

deur geloof in Jesus Christus wat op hierdie dag sy lewe gegee het om jou sy heiligheid te kan gee.

**GEBED**

**Lied 396 v. 1, 2, 3, 4**

1.

Aanskou die Heiland, sien die kruis -

die Hemelvors, verag, verguis.

Vir my het Hy Hom daar laat hang.

Hy leef, Hy sterf - in my belang.

3.

Vir al my skuld het Hy betaal;

vir my in helle-angs gedaal.

Sy kruis, sy liefde onbegrens,

ontsluit in my 'n nuwe mens.

2.

Hy hang, van God en mens verlaat,

Hy seën waar ander spot en haat.

Hy bly verdra, vergeef, versoen -

in só 'n redder sal ek roem.

4.

Hom kan ek nou met vreugde dien

in ruimte deur sy kruis voorsien.

'n Liefde so volmaak en vry

eis alles, alles ook van my.

Judas 1:24,25

“24Aan Hom wat magtig is om julle van struikeling te bewaar en julle onbevlek en met vreugde sy heerlikheid te laat aanskou,

 25aan die enigste God, ons Verlosser deur Jesus Christus ons Here,

 aan Hom behoort die heerlikheid en die majesteit, die krag en die mag,

 van alle ewigheid af, ook nou en tot in alle ewigheid.

2 Kor. 13:14

“Die genade van die Here Jesus Christus

 en die liefde van God

 en die gemeenskap van die Heilige Gees

 sal by julle almal wees.”

A-a-amen, A-a-a-amen, A-a-a-a-amen.

**Haggai 2:10-19**

10Op die vier en twintigste van die negende maand, in die tweede regeringsjaar van Darius, het die woord van die Here tot die profeet Haggai gekom: 11So sê die Here die Almagtige:

Vra tog by die priesters leiding oor hierdie saak:12As iemand vleis wat aan die Here gewy is, in die sak van sy klere dra, en hy raak met die sak aan brood of groente of wyn of olie of enige ander soort kos, sal dié dinge dan gewy wees?

 Die priesters antwoord toe: “Nee!”

 13Toe sê Haggai: As iemand wat onrein is deurdat hy aan 'n lyk geraak het, aan hierdie dinge sou raak, sou hulle dan onrein word?

 Die priesters het geantwoord: “Ja, dit sal onrein word!”

 14Haggai sê toe: Só is hierdie volk, hierdie nasie in my teenwoordigheid, sê die Here, só is alles wat hulle doen: elke offer wat hulle na my tempel toe bring, is onrein!

15Let daarom op wat in die verlede en tot nou toe gebeur het:

voordat julle begin het om die tempel van die Here te herbou, 16het julle by 'n hoop koring gekom en net die helfte van wat julle geskat het, daaruit gedors. Julle het na 'n parskuip toe gegaan om vyftig vate vol te skep, maar julle het net twintig gekry. 17Ek het julle oes, die vrug van julle handewerk, swaar getref met brandkoring, heuningdou en hael, en nogtans het niemand hom tot My bekeer nie, sê die Here.

18Maar nou, let op wat van vandag af en verder sal gebeur, van die vier en twintigste dag van die negende maand af, die dag waarop die fondamente van die tempel van die Here gelê is. Let op! 19Is daar nog saad in die skuur?

Tot nou toe het julle wingerde, julle vyebome, julle granaatbome en julle olyfbome nie gedra nie, maar van nou af sal Ek voorspoed gee!